Kunstverk «tar livet» av Skien

Både motivet og ordene provoserer: «Telemarks hovedstad Skien sovnet stille inn den 31.12.2039, etter lengre tids sykdom».

Den fiktive dødsannonsen er malt over en hel husvegg sentralt i Skien, med flere "gravstøtter" som bakgrunn. Folkeaksjonen for alternativ bypakke

12. aug. 2014 12:50 Sist oppdatert 12. august 2014

Teksten i «dødsannonsen», som en ukjent grafitti-kunstner har malt over en hel vegg i Skien sentrum, fortsetter:

— Istedenfor blomster ønskes moralsk støtte i kampen for bedre infrastruktur.

Krass debatt

Det fiktive dødsbudskapet er signert industribyggeren, gründeren, handelsmannen, investoren, arbeideren, optimisten.

Årsaken til den visuelle provokasjonen er en krass, politisk debatt i grenlandsområdet om en såkalt bypakke. Ifølge hjemmesidenbestår pakken av «en samling prosjekter - store og små - som vil gjøre Grenland mer attraktivt.»

De omstridte tiltakene, som er vedtatt, handler først og fremst om samferdsel og miljø.

Bypakken er et samarbeid mellom kommunene Skien, Porsgrunn og Siljan, Telemark fylkeskommune, Statens vegvesen og Jernbaneverket. Bamble var også med, men valgte å trekke seg ut da saken var til politisk behandling i fjor.

- Ikke på egenhånd

Graffiti-kunsteren, eller -kunstnerne, har altså sitt eget syn på saken, et syn så oppsiktsvekkende at ordføreren rykket ut til åstedet - og kommentere "dødsannonsen":

— Jeg tror ikke en tagger har startet dette på egenhånd. Her har nok noen snakket sammen, sier ordfører Hedda Foss Five til avisen Varden.

Ap.-politikeren viser til at flere motstanderne av bypakken har det hun kaller en sterk røst.

— Jeg tror folk flest er uenige i budskapet her, konkluderer ordføreren.

Usikkerhet

Eirik Snarud, leder for motaksjonen Alternativ Bypakke Grenland, presiserer overfor Aftenposten at organisasjonen ikke står bak den sterkt synlige graffiti-protesten.

— Det er fortsatt usikkerhet rundt hvem kunstnerne er, sier Snarud.

Den sterke motstanden mot de vedtakene begrunner han blant annet slik:

— Hovedankeunktet er at veiene mellom byene allerede er sprengt, men at planen er at all trafikk skal presses inn på kun én av dem. Dermed følger mange restriksjoner som vil forverre fremkommeligheten. Det er en ganske unik motstand i Grenland mot bypakken, sett i forhold til andre steder i landet som blir belastet med bompenger, fremholder Eirik Snarud.

Lederen for motaksjonen viser til at gjennom ulike grupper på Facebook, finnes det ca 30.000 som engasjerer seg mot pakken.

— Meningsmålinger viser at ca 86 prosent av innbyggerne er i mot. Næringslivet flytter ut av området og etablerer seg i Vestfold istedet, utdyper Snarud.